Izvor: Rojters

Ministar spoljnih poslova Srbije Ivica Dačić nazvao je neverovatno licemernim komentare hrvatskih zvaničnika povodom poslednje presude Haškog tribunala i poručio da bi Hrvatska trebalo da se suoči sa prošlošću, a ne da napada Srbiju povodom njihovih sukoba sa Bošnjacima.

"Neverovatna je količina licemerja koju pokazuju hrvatski zvaničnici povodom poslednje presude Haškog tribunala, pa tako i danas hrvatska predsednica Kolinda Grabar Kitarović ponovo brutalno napada Srbiju povodom presude koja govori o agresiji Hrvatske na BiH i zločinima Hrvata protiv Bošnjaka", rekao je Dačić.

On je upitao kakve Srbi imaju veze sa sukobima Hrvata i Bošnjaka, i o kakvoj takozvanoj "velikosrpskoj agresiji" govori Kitarovićeva kad su još devedesetih godina u Savetu bezbednosti raspravljali o tom pitanju.

"Kao što Hrvatska često poručuje Srbiji, potrebno je da se ta država suoči sa prošlošću, a ponajmanje joj treba da napada Srbiju povodom njihovih sukoba sa Bošnjacima, osim ako joj Srbi nisu krivi za sve, što je u iskrivljenom umu moguće", rekao je Dačić.

Dačić podseća da se u pismu tadašnjeg generalnog sekretara UN Butrosa Galija Savetu bezbjednosti od 1. februara 1994. godine kaže da je Unprofor potvrdio da se elementi (snage i oprema) sledećih jedinica Hrvatske vojske zaista nalaze u centralnoj i južnoj BiH: Prva gardijska brigada, Druga gardijska brigada, Peta gardijska brigada, Sedma gardijska brigada, 114. brigada, 116. brigada i snage specijalne vojne policije.

"Materijal obuhvata tešku artiljeriju i višecevne minske bacače", rekao je Dačić.

On podsjeća da je, posle sjednice Saveta bezbjednosti UN održane 3. februara 1994. godine, predsjednik Saveta u ime tog organa UN saopštio da je duboko zabrinut zbog činjenice da je Hrvatska elemente Hrvatske vojske rasporedila, zajedno sa teškom vojnom opremom, u centralnim i južnim delovima BiH. Dačić navodi i da je Savet bezbednosti snažno osudio Hrvatsku zbog ovog "ozbiljnog i neprijateljskog akta protiv jedne države - članice UN".

"Savet bezbednosti zahteva da Hrvatska smesta povuče sve elemente Hrvatske vojske, zajedno sa vojnom opremom, i da u potpunosti poštuje teritorijalni integritet BiH", navodi Dačić tadašnje saopštenje Saveta bezbjednosti UN.

Kolinda Grabar Kitarović negirala je da je Hrvatska učestvovala u udruženom zločinačkom poduhvatu, tvrdeći da je ta zemlja četiri godine učestvovala u odbrani BiH, kao i da je hrvatski narod u toj zemlji bio "prva žrtva velikosrpske agresije", prenela je Hina.